איך אומרים "אני אוהב אותך" בעברית עתיקה ושימושית?
פתאום הרגשתי שאחרי אלפי הפעמים שאמרתי לזוגתי שתחיה שאני אוהב אותה, אני רוצה למצוא לזה מילים נוספות. כאלו שמתגלגלות יפה על הלשון, כאלו שמשאירות ארומה של יין משובח, כאלו שרומזות על מחוזות עמוקים שהאהבה באמת נוגעת בהם, ומשהו בביטוי המודרני הזה של "אני אוהב אותך" או "איי לוב יו" – לא ממש מביא עד הסוף.
אז התחלתי לחפש במקרא. איך אמרו אבותינו העבריים אהבה?
מייד עלו בי כמה ביטויים מעניינים מספר תהלים, כמו: "דבקה נפשי אחריך", או "צמא לך נפשי, כמה לך בשרי". יש גם "לך נכספה נפשי" של רבי יהודה הלוי, המתבסס על "נִכְסְפָה וְגַם כָּלְתָה נַפשי" שבתהילים (פרק פד).
א׳‏. מה הוא הדבר שאותו אני מרגיש בגוף כשאני אומר "אהבה"? זה לא רק עסק מורכב ורב ממדי, אלא שהמילה הזו משמשת לנו ליותר מידי דברים בבת אחת. לפעמים אני מרגיש כיסופים ("לך נכספה נפשי"), ולפעמים כמיהה ("כמה לך בשרי"), ולפעמים רצון בדבקות ("דבקה נפשי") – ואלו תחושות שונות קצת זו מזו. אם בא לכם – נסו לשים לב לעדינויות של התחושה. איפה בגוף מרגישים אותה? האם זה כיווץ או התרחבות? איך מגיבה הנשימה לתחושה הזו? ממהרת? נעתקת? משתחררת? איך מגיבה הבטן? יש מצבים של נעימות ("נעמת לי מאד") ושל כיף להיות ביחד ("מה ידידות משכנותיך"), ויש מצבים שיש בהם תחושה של שגב ("בבית אלהים נהלך ברגש"), ויש מצבים של "בצל כנפיך אחסה", ועוד. אתם יודעים – לאסקימוסים יש הרבה מילים לתאר בהן שלג. למה? כי הם צריכים. הם צריכים לדעת אם זה שלג דחוס או מפורר, למשל. המילה "שלג" לא מספיקה להם. ליהודים יש הרבה מילים לתיאור שמחה ("גילה, דיצה, חדוה, רינה, גילה, שמחה ועוד. וכולם הפכו להיות שמות של בנות…). למה? כי הרבה מהיהדות בנוי על העצמת תחושת השמחה בחיים. ומי שיש הרבה אהבה בחייו ורוצה להעמיק בנושא האהבה – מתחיל להזדקק למילים שונות כדי לבטא אהבה ותשוקה ומצבים נפשיים שונים של רצון להיות יחד.
ב׳‏. רוב הפסוקים שהבאתי (לא כולם) מדברים במקור על אהבת אלהים, ולא על אהבת מאהבים אנושיים. אבל זהו בדיוק העניין: כשמעמיקים באהבה מגלים אלהות באהובינו, ואז אהבת ההויה עוברת דרך אהבת בני זוגנו. אנחנו לומדים לאהוב את אהובינו באהבה אלהית, והמרחב הזוגי הופך להיות כמו מקדש באמת. בבית אלהים נהלך ברגש.
ביחס לאהבת אלהים דרך אהבת אהובינו – בקרוב יצא לאור בעברית ספרו של דייויד דיידה "דרך המין לאלהים" (Finding God Through Sex), שמפרט, מסביר ונותן תרגילים מעשיים כיצד להגיע לתודעה הזו.
https://kabalove.org/wp-content/uploads/2016/07/kabalove-logo.png 0 0 אוהד אזרחי https://kabalove.org/wp-content/uploads/2016/07/kabalove-logo.png אוהד אזרחי2011-08-14 14:21:402011-08-14 14:21:40איך אומרים "אני אוהב אותך" בעברית עתיקה ושימושית?